**KLAIPĖDOS MIESTO SAVIVALDYBĖS ADMINISTRACIJA**

**KLAIPĖDOS MIESTO SAVIVALDYBĖS BENDRO DARBO SU ŠEIMOMIS TARPINSTITUCINĖS GRUPĖS POSĖDŽIO PROTOKOLAS**

2021-05-05 Nr. ADM-238

Posėdis įvyko – 2021-05-03 nuo 13.00 val. iki 15.00 val. (nuotoliniu būdu).

Posėdžio pirmininkė – Edita Kučinskienė.

Posėdžio sekretorė – Regina Venskuvienė.

Dalyviai pagal atskirą pridedamą sąrašą.

DARBOTVARKĖ:

1. Dėl psichiatro paslaugų prieinamumo vaikams ir jų tėvams (Respublikinė Klaipėdos ligoninė, Vaikų psichiatrijos skyriaus vedėja Goda Valantiejienė ir Respublikinės Klaipėdos ligoninės Psichiatrijos filialo Ūmios psichiatrijos skyriaus gydytojas psichiatras l. v. Psichiatrijos filialo vadovo funkcijas Mindaugas Būta)
2. Dėl psichiatrijos paslaugų teikimo Klaipėdos psichikos sveikatos centre (Klaipėdos psichikos sveikatos centro vyriausiasis gydytojas Aleksandras Slatvickis).
3. Dėl psichiatrijos paslaugų plėtros ir kitų paslaugų teikimo Klaipėdos sutrikusio vystymosi kūdikių namuose (Klaipėdos sutrikusio vystymosi kūdikių namų direktorė Aušra Nikolajevienė).
4. Dėl psichologinės pagalbos teikimo Klaipėdos miesto visuomenės sveikatos biure (Klaipėdos visuomenės sveikatos biuro direktorė Jūratė Grubliauskienė).
5. Dėl psichologinių paslaugų teikimo Klaipėdos pedagoginėje psichologinėje tarnyboje (Klaipėdos pedagoginės psichologinės tarnybos direktorės pavaduotojas Vidas Karvelis).
6. Dėl paslaugų teikimo priklausantiems asmenims Respublikinio Priklausomybės ligų centro Klaipėdos filiale (Respublikinio Priklausomybės ligų centro Klaipėdos filialo direktorė Vaida Karulaitienė).
7. Diskusija dėl bendradarbiavimo sustiprinimo, paslaugų prieinamumo.

SVARSTYTA:

1. G. Valantiejienė pristatė Respublikinėje Klaipėdos ligoninės Vaikų psichiatrijos skyriuje teikiamas paslaugas. Nuo š. m. gegužės 1 d. atnaujinta dienos stacionaro vaikams veikla.

M. Būta supažindino su vaikų ir suaugusiųjų stacionarizavimo, būtinosios pagalbos suteikimo tvarka.

1. A. Slatvickis pristatė Klaipėdos psichikos sveikatos centre teikiamą psichologinę ir psichiatrinę pagalbą vaikams ir jų artimiesiems, įstaigoje dirbančias gydytojais.
2. A. Nikolajevienė pristatė įstaigoje teikiamas paslaugas, jų plėtrą (Pridedama prezentacija „Bendruomeninės paslaugos vaikui ir šeimai Klaipėdos sutrikusio vystymosi kūdikių namuose“, 10 lapų).
3. J. Grubliauskienė supažindino su Klaipėdos miesto visuomenės sveikatos biuro veikla (Pridedama prezentacija „Psichologinės gerovės paslaugos“, 18 lapų).
4. V. Karvelis pristatė Klaipėdos pedagoginėje psichologinėje tarnyboje teikiamas paslaugas vaikams ir jų artimiesiems, išsakė pastabas dėl kai kurių sunkumų bendradarbiaujant su kitomis įstaigomis.
5. V. Karulaitienė pristatė paslaugas Priklausomybės ligų centre, kreipimosi tvarką, prieinamumą.

DISKUSIJA. Jos metu dalyviai išsakė problemas, lūkesčius, norą stiprinti tarpinstitucinį bendradarbiavimą, siekiant kuo efektyvesnės pagalbos vaikams ir jų artimiesiems. Vaiko teisių apsaugos, vaikus globojančių įstaigų atstovai pasisakė dėl sunkumų, su kuriais susiduria darbuotojai, globėjai (rūpintojai), besirūpindami vaikais, patyrusiais sunkius išgyvenimus, netektis. Šalia tokių vaikų esantiems suaugusiems taip pat labai reikalinga pagalba ir pastiprinimas.

Informaciją apie vaiko sveikatos būklę turi teisę gauti tik tėvai ir vaiko teisių apsaugos specialistai. Informacija apie tėvų sveikatą gali būti teikiama tik turint jų sutikimą. Įstaiga taip pat gali gauti informaciją apie asmens sveikatą, jei ji turi to asmens raštišką sutikimą rinkti apie jį duomenis.

Psichologo, psichiatro paslaugos teikiamos su asmens sutikimu. Jei vaikas nėra motyvuotas priimti šias paslaugas, tėvai ar įstatyminiai atstovai turėtų vaiką motyvuoti, o jiems tai padaryti galėtų padėti vaikų psichologas. Priklausomybę vaikui gali nustatyti tik specialistas. Po to svarstoma kaip gydyti. Jei vaikas blogai elgiasi, nebūtinai tai dėl psichikos sutrikimo. Minimali intervencija numatyta įstatyme. Skubiai psichiatro pagalbai siuntimas nėra reikalingas. Jei nepilnametis į gydymo įstaigą pristatomas Greitosios medicinos pagalbos specialistų kartu su policijos pareigūnais, tai galima vertinti kaip skubios pagalbos būtinumą. Gydytojų atvykimas į globos įstaigas nenumatytas, nes tokiu atveju nėra garantijos kad vaikas bus motyvuotas ir neatsisakys pagalbos. Jei konsultuojant nepilnametį kyla įtarimai dėl to ar jis nevartoja neleistinų psichotropinių medžiagų, prašoma pasidaryti narkotikų testą. Namų mokymas moksleiviams skiriamas gydytojų konsultacinėje komisijoje. Einant į ją būtų gerai turėti vaiko charakteristiką iš mokyklos. Visi šeimos gydytojai, pirminės priežiūros sveikatos centrai yra pasirašę sutartis su psichiatrais.

Švietimo įstaigos susiduria su informacijos apie vaiką prašančiais advokatais, dažniausiai atstovaujančiais tėvus ištuokos bylose. Taip pat pasitaiko, kad su vaiku dirbę psichologai kviečiami liudytojais civilinėse bylose į teismo posėdį, kuriame prašoma pateikti vertinimą apie vaiko emocinę, psichinę būklę. Apygardos teismo teisėja paaiškino, kad informacijoje advokatams, atstovaujantiems civilinėse bylose tėvus, gali būti pateikiami tik faktai, be vaiko vertinimo. Vaiko vertinimą gali atlikti tik teismo psichologai ar psichiatrai ekspertai.

Mieste trūksta gydytojų psichiatrų, todėl tai apsunkina paslaugos prieinamumą. Kai specialistas atostogauja, jo nėra kuo pakeisti.

Pageidautina turėti vienoje vietoje kontaktus visų įstaigų ir jose atsakingų asmenų, į kuriuos operatyviai galima kreiptis teikiant pagalbą.

NUTARTA:

1. Organizuoti skirtingų sričių specialistų susitikimus dėl tarpusavio veiksmų suderinimo.
2. Organizuoti skirtingų institucijų atvejų analizės grupes pagal poreikį sudėtingų atvejų aptarimui.
3. Rekomenduoti organizuoti mokymus globos įstaigose dirbantiems darbuotojams stiprinant jų įgūdžius apie emocijų atpažinimą ir pykčio išveikas.
4. Surinkti ir paruošti įstaigų kontaktų sąrašą ir juo pasidalinti su įstaigomis, dirbančiomis su vaikais ir šeimomis.

|  |  |
| --- | --- |
| Posėdžio pirmininkė | Edita Kučinskienė |
|  | |
| Posėdžio sekretorė | Regina Venskuvienė |